Norsk Redaktørforening

Styremøte 2022-05-03 Bergen

AJ

**Sak 2022-22: Høringsuttalelser**

Sekretariatet har ikke avgitt noen høringsuttalelser etter styrets siste møte:

Sekretariatet har for øyeblikket tre høringsuttalelser til behandling:

1. [Dokumentoffentlighet i straffesaker](https://www.regjeringen.no/no/dokumenter/horing-dokumentoffentlighet-i-straffesaker/id2905160/) – høringsfrist 2022-08-22.
2. [Ytringsfrihet i akademia](https://www.regjeringen.no/no/dokumenter/akademiskfrihet/id2905942/) – høringsfrist 2022-06-25.
3. [Ny forskrift om produksjonstilskudd](https://www.regjeringen.no/no/dokumenter/horing--forslag-til-ny-forskrift-om-produksjonstilskudd-til-nyhets-og-aktualitetsmedier/id2906451/) – høringsfrist 2022-07-08.

Kort om de ulike sakene:

1. Dokumentoffentlighet i straffesaker

Dette er en sak som bygger på en enkeltpersonsutredning gjennomført av professor Ragna Aarli ved Universitet i Bergen. Hennes forslag innebærer en rekke forbedringer mht innsyn i straffesaker for mediene. Flere av forslagene har medieorganisasjonene fremmet tidligere, og dette er spørsmål vi har jobbet med i mange år, i tett samarbeid med de andre medieorganisasjonene. Det foreslås endringer i straffeprosessloven, domstolloven, påtaleinstruksen og politiregisterforskriften, samt en helt ny forskrift om offentlighet i rettspleien.

1. Ytringsfrihet i akademia

Dette er rapporten fra det såkalte Kierulf-utvalget, som jo ikke direkte berører nyhets- og aktualitetsmediene. NR bør likevel avgi en prinsipiell høringsuttalelse, knyttet til det faktum at akademia også er viktige kilder for norske medier, og at ytringsklimaet der dermed påvirker journalistikkens arbeidsvilkår på et viktig samfunnsområde.

1. Ny forskrift om produksjonstilskudd

Kulturdepartementet fremmer en rekke forslag til endringer i forskriften om produksjonstilskudd. Så vidt vi kan se er imidlertid de fleste av disse mindre justeringer og til dels ukontroversielle. Vi vil imidlertid være sikre på at NRs innspill her er godt forankret i organisasjonen. Vi ber derfor om innspill fra styret til en uttalelse som vi kan presentere utkast til i junimøtet og behandle digitalt. Departementet selv presenterer de viktigste endringene slik:

**Vilkår for å kunne få tilskudd**

• I vilkåret om medienes hovedformål presiseres det at mediene må drive *løpende* journalistisk produksjon og formidling av nyheter, aktualitetsstoff og samfunnsdebatt til allmennheten.

• Vilkår knyttet til medienes hovedinnhold tydeliggjøres ved at det forskriftsfestes som selvstendig vilkår at nyhets- og aktualitetsmediet må ha dagsaktuelt og samfunnsrelevant nyhetsinnhold, aktualitetsinnhold og samfunnsdebatt som utgjør majoriteten av mediets samlede redaksjonelle innhold.

• Det etableres et eget breddekrav for nasjonale nisjemedier som inneholder et bredt tilbud av nyhets- og aktualitetsstoff om politikk, økonomi *eller* samfunnsliv til allmennheten. Dette forskriftsfester gjeldende forvaltningspraksis.

• Det innføres et eksplisitt krav om at nyhets- og aktualitetsmediet er redaksjonelt selvstendig..

• Krav til antall egenproduserte saker erstatter utgaver som vilkår for å kunne få tilskudd, mens abonnementstall erstatter opplag. Abonnementstallet utgjør beregnet antall aktive, betalte abonnement og løssalg i året før tilskuddsåret.

• Ordningen med å inkludere gratis abonnement og frieksemplarer i beregningen avvikles, og terskelverdiene knyttet til abonnementstall, både for å kvalifisere til tilskudd og for fordeling av tilskudd, justeres i tråd med denne endringen.

• Produksjonstilskuddsordningen utvides til å inkludere nyhets- og aktualitetsmedier med minst 450 i abonnementstall og som utgis i en kommune uten avisutgivelse med færre enn 5 000 innbyggere og med sentralitet 5 eller 6 etter SSBs inndeling.

• Det innføres en øvre grense for nummertomedier på 50 000 i abonnementstall.

• Det innføres et inntektstak på 300 millioner kroner årlig, eksklusive tilskudd. Et medieselskap som har driftsinntekter mellom 225 og 300 millioner kroner får en avkortning av tilskuddet basert på en trappetrinnsmodell.

**Fordelings- og beregningskriterier**

Endringene i fordelings- og beregningskriteriene for tilskudd skal gjøre fordelingsmodellen bedre tilpasset digital nyhetsproduksjon. Endringene gjør dermed ordningen mer treffsikker i tråd med formålet for produksjonstilskuddet. Det har også vært et mål å forhindre overkompensasjon, og at ordningen i minst mulig grad skal gi insentiv til uheldige tilpasninger for å maksimere tilskudd.

• Fordelingsmodellen for nummerén- og alenemediene endres ved at o ekstratilskuddet basert på antall utgaver utover én ukentlig utgave avvikles og medier som har mellom 700 og 1700 i abonnementstall mottar et dobbelt ekstratilskudd.

• Fordelingsmodellen for tilskudd til nummertomedier endres ved at o nummertomedier deles inn i tre nye tilskuddskategorier, se punkt 3.10.2.1, brukerinntekter erstatter opplag og utgaver (årsopplag) som beregningskriterium for tilskudd til nummertomedier, og det innføres et tak på tilskuddsbeløpet på 40 millioner kroner for lokale og nasjonale nummertomedier og et tak på 15 millioner kroner for nasjonale nisjemedier,

**Andre endringer i regelverket**

• Det inntas en bestemmelse om at et medieselskap kan søke om produksjonstilskudd samlet for flere versjoner av et nyhets- og aktualitetsmedium som utgis av selskapet og som hver for seg ikke er redaksjonelt selvstendige.

• Det foreslås å avvikle ordningen med tilskuddsutvalg for behandling av søknader om produksjonstilskudd.

• I tillegg inneholder høringsnotatet enkelte forslag av teknisk karakter som er inntatt for å sikre ordningens treffsikkerhet og hindre uheldige tilpasninger til regelverket.

Forslag til vedtak: Sekretariatet får fullmakt til å avgi høringsuttalelse i sak 1) og 2).

Til styrets møte 14. juni legger sekretariatet frem forslag til høringsuttalelse i sak 3).